ཁོང་དཔོན་གཡོག་རྣམས་རྒྱ་གར་ཁུ་ནུའི་ཡུལ་དུ་ལོ་ལྔ་ཙམ་བཞུགས་པའི་རྗེས་སུ་ཁྱུང་ལུང་དུ་ཕྱིར་ལོག་ཕེབས།ཕྱི་ལོ་༡༩༣༦ལོར་ཁྱུང་སྤྲུལ་རིན་པོ་ཆེ་མཆོག་གིས་ཞང་ཞུང་ཕུག་པ་ཁྱུང་ལུང་དངུལ་མཁར་དུ་དགོན་སྡེ་གསར་བསྐྲུན་ཕྱག་བཏབ་དུས་གྲྭ་བཙུན་རྣམས་ཀྱིས་ལྷ་ཁང་གི་རྨེང་རྡོ་ཁུར་སྟོང་ཕྲག་ཁྲི་ཁྲག་བླངས།གྲྭ་བཙུན་རྣམས་རེ་རེས་ས་ཕག་ལྔ་བརྒྱ་ཁ་ལྷག་རེ་རྒྱབ།ལྷ་ཁང་གི་རྨེང་རྡོ་ཁུར་སྐབས་རྒན་དཔལ་ཚུལ་གྱི་ཕྱག་མཛུབ་གཅིག་རྡོ་འོག་ཀྲིག་ནས་ཆད།རོགས་པ་ཚོས་རྒྱའི་ལུགས་ལ་མཛུབ་མོ་མཆོད་མེའི་དོད་དུ་མཆོད་པ་འབུལ་སྲོལ་ཡོད་པས།ཕྱིས་སུ་རང་གི་མཛུབ་མོ་སྤར་ནས་མཆོད་མེ་ཕུལ་ཡིན་པ་སོགས་གསུངས་དགོས་ཞེས་སྐུ་རྩེད་ཞུས་སོང་ཟེར།